Юхаметтах1отто халаниг я юхаметтацах1отталург байна д1абаьлла къоман мотт бу. Ишттаниг ца хилийта, ша Нохчийн Республикана куьйгалла дан д1а ма-х1оьттина Кадыров Ахьмад-Хьаьжас (Дала г1азот къобалдойла цуьнан) шен тидам т1ебахийтира, тергонехь латтадора къоман синмехаллаш денъяран, юхаметтах1итторан хаттаршна. Оцу декъехь цо дуккха а диканиг дира. Дуьненарчу къаьмнаша и болх барна, къахьегарна ларделла меттанаш пачхьалкхийн т1ег1анехь. Мотт ларбарехь коьртаниг, 1илманчашна хетарехь, йоза-дешар хилар, йоза-дешар школашкахь, кхечу дешаран хьаьрмашкахь хьехар, 1амор а ду. Дуьненара къаьмнийн меттанаш толлуш бинчу 1илманан белхашна т1е а тевжина, ЮНЕСКО-н экспертан комиссино дина жам1 иштта ду: «Йоза-дешар 1аморехь уггаре а дика г1ирс ненан мотт хилар гуш ду. Гуш ду, кхин меттанаш 1амор ненан мотт чоьтах я цуьнан меттана а доцуш, д1адахьа дезар. Уьш шен мотт 1амийначул т1аьхьа 1амо доло деза» («Дешарехь меттигерчу меттанех пайдаэцар». М.1953 шо).